सरकारी गवाह नहीं बनेंगे अनिल अंबानी के अधिकारी  
रिलायंस अनिल धीरूभाई अंबानी समूह ने कहा कि उसके तीन कार्यकारी अधिकारियों में से किसी ने भी 2जी स्पेक्ट्रम मामले में सरकारी गवाह बनने की कभी पेशकश नहीं की।
रिलायंस अनिल धीरूभाई अंबानी समूह ने बृहस्पतिवार को कहा कि उसके तीन कार्यकारी अधिकारियों में से किसी ने भी 2जी स्पेक्ट्रम मामले में सरकारी गवाह बनने की कभी पेशकश नहीं की।  समूह की कंपनी रिलायंस टेलीकाम के एक प्रवक्ता ने बयान में कहा, सीबीआई ने रिलायंस के जिन तीन कार्यकारियों के खिलाफ आरोपपत्र तय किया है, उसमें से किसी ने भी कभी भी सरकारी गवाह बनने की इच्छा नहीं जतायी। बयान के अनुसार, इस मामले में मीडिया रिपोर्टिंग तोड़-मरोड़कर की गयी। यह बेहद गंभीर मामला है और उसपर कार्रवाई की जाएगी। सीबीआई ने उच्चतम न्यायालय में बयान में कहा कि अनिल धीरूभाई अंबानी समूह की कंपनी के तीन कार्यकारी अधिकारी मामले में सरकारी गवाह बन सकते हैं। इसके बाद कंपनी ने यह बयान दिया है।